《素行斋为曹司训以宁赋》
明代·童轩

至人贵素行，而岂外物慕。儒冠三十秋，曾不殊布素。

窗前贮古书，日夕诵且悟。皋比坐谈道，正声起韶濩。

时时缀文章，下笔骋迁固。诸生日抠趋，蔼蔼揖风度。

苏湖百载馀，今复见矩步。杏坛春日晴，弦歌有深趣。

视彼富贵荣，何如草间瓠。不学夸毗子，磬折趋末路。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。